Ego Amedeus dominus Coloniaci notum facio universis praesentem paginam inspecturis quod die obitus fratris mei Humberti, constitutus in praesentia C. abbatis et conventus [Miratorii] pro anima dicti fratris mei et antecessorum meorum nominatae ecclesiae Miratorii, dedi in elemosynam ea quae inferius subscripta sunt de bonis eiusdem fratris mei de cuius mandato speciali ad hoc tenebar. Dedi carratam vini annalem ad usum missarum in clauso meo de Marcel et tenementum quod est ad fontem de Balbet cum appendiciis ipsius tenementi. De bonis meis dedi eidem domui Miratorii molendinarium de Setchevanes et decimas vineae quae aliquando fuit Templariorum nunc autem est monachorum Miratorii. Dedi etiam eisdem monachis mansum Deschalvertz apud Fluriacum insuper universa quae a me et ab antecessoribus meis collata erant dictae ecclesiae et omnia de quibus dicta domus tunc temporis erat investita eidem domui confirmavi. Aderant ipsa die in predicto capitulo Manasses frater meus qui hoc totum laudavit, et nepos meus Aragons de Montmoret, et Manasses archipresbyter Coloniaci qui ad peticionem meam presenti cartulae sigillum suum apposuit in testimonium veritatis. Fuerunt et praesentes Humbertus de Lancetes, et Humbertus nepos eius, et Humbertus Grollet, et Andreas de Condai presbyteri, Guillelmus de Rosselon, Achardus de Pirraiur, Arvei de Laconiaco, et Guido du Ioyse milites, locerannus praepositus de Chevrel, Pontius de Andelost Iaveth, Iohannes Mitefos, Berardus de Champegney, Drago, Humbertus de Laconiaco, et Humbertus de Altresec, et plures alii. Actum est anno Dominicae Incarnationis Mo CCo XIo die VIIa idus iulii. Ut autem haec donatio perpetuam obtineat firmitatem praesenti paginae sigillum nostrum cum sigillo iam dicti archipresbyteri fecimus imprimi in testimonium veritatis.